Բորիս Շախլին

**Բորիս Անֆիյանովիչ Շախլին** (, 27 հունվարի, 1932, Իշիմ, Տյումենի մարզ, ԽՍՀՄ - 30 մայիսի, 2008, Կիև, Ուկրաինա), խորհրդային մարմնամարզիկ, ԽՍՀՄ սպորտի վաստակավոր վարպետ (1955)։ Օլիմպիական խաղերի յոթակի չեմպիոն (1956 - վարժություններ ձիագերանի վրա, թիմային առաջնություն, 1960 - բացարձակ առաջնություն, վարժություններ ձիագերանի վրա, վարժություններ զուգափայտերի վրա, հենացատկ, 1964 - վարժություններ մարզաձողի վրա)։ Աշխարհի (1958), Եվրոպայի (1955), ԽՍՀՄ (1954, 1957-1960, 1963) բացարձակ չեմպիոն։ Աշխարհի (1954, 1958), Եվրոպայի (1955, 1963), ԽՍՀՄ (1957-1964) չեմպիոն բազմամարտի տարբեր ձևերում։ ԽՍՀՄ գավաթակիր (1955-1962)։

## Կենսագրություն
Բորիս Շախլինը ծնվել է 1932 թվականի հունվարի 27-ին Տյումենի մարզի Իշիմ քաղաքում։ Տասներկու տարեկանում լրիվ որբացել է, ինչից հետո եղբոր հետ ապրել է տատի մոտ։ 1944 թվականին սկսել է հաճախել մարմնամարզական խմբակ։ Բորիս Շախլինի առաջին մարզիչը եղել է Վ. Պորֆիրևը, ով նրա մոտ դաստիարակել է պատասխանատվության զգացում ու ոչ մի դեպքում չհանձնվելու ու մինչև վերջ պայքարելու ունակություն։ Պորֆիրևն էլ Շախլինին խորհուրդ է տվել գնալ սովորելու Կիևի ֆիզկուլտուրայի ինստիտուտում։ 1955 թվականին Բորիս Շախլինն ավարտել է Կիևի ֆիզկուլտուրայի ինստիտուտը։

Պարապելով փորձառու մարզիչ Ա. Միշակովի գլխավորությամբ (նրա սաների թվում է եղել նաև լեգենդար մարմնամարզուհի Լարիսա Լատինինան)՝ Բորիս Շախլինը 22 տարեկան հասակում ԽՍՀՄ հավաքականի կազմում մասնակցել է Հռոմում անցկացված աշխարհի առաջնությանը և հաղթել թիմային առաջնությունում։ Նույն թվականին նա առաջին անգամ դարձել է ԽՍՀՄ բացարձակ չեմպիոն։ 1956 թվականին Բորիս Շախլինը դարձել է Օլիմպիական խաղերի չեմպիոն։ Նա մասնակցել է երեք Օլիմպիական խաղերի (1956-1964)՝ ընդհանուր առմամբ արժանանալով 7 ոսկե մեդալների։ Բորիս Շախլինն աչքի է ընկել հանգստությամբ ու սեփական ուժերի նկատմամբ վստահությամբ։ 1955 թվականի Եվրոպայի առաջնությունում տարած հաղթանակից հետո լրագրողները նրան կոչել են «ռուս արջ», որ դուրս է եկել տախտակամած ու ճխլել բոլորին։

35 տարեկան հասակում Բորիս Շախլինը սրտամկանի ինֆարկտի պատճառով ստիպված է եղել ավարտել իր մարզական կարիերան։

1968 թվականին նա դարձել է միջազգային կարգի մրցավար։ 1970-ական թվականների սկզբին Շախլինն ընտրվել է Մարմնամարզության միջազգային ֆեդերացիայի տեխնիկական կոմիտեի փոխնախագահ։ Կոմիտեում նա աշխատել է մինչև 1992 թվականը։ 1990-ական և 2000-ական թվականներին նա դասավանդել է Կիևի ֆիզկուլտուրայի ինստիտուտում։

Բորիս Շախլինն ապրել է Կիևում։ Նա արժանացել է Իշիմի՝ իր ծննդավայրի, ու Կիևի պատվավոր քաղաքացու կոչման։ 2002 թվականին նա ընդգրկվել է Մարմնամարզության միջազգային փառքի սրահում։

Բորիս Շախլինը մահացել է 2008 թվականի մայիսի 30-ին Կիևում։ Թաղված է Կիևի Բայկովո գերեզմանատանը։

thumb|left|Բորիս Շախլինը Ռուսաստանի՝ 2014 թվականին թողարկված արծաթե հուշադրամի վրա

## Հետաքրքիր փաստեր
1969 թվականի մարտի 25-ին Մոնղոլիայի փոստը թողարկել է փոստային նամականիշների շարք (№ 520-527 + փոստային բլոկ № 120), որի  № 525 նամականիշի վրա պատկերված է Բորիս Շախլինը ձիագերանի վրա վարժություն կատարելիս։

## Պարգևներ
* Աշխատանքային կարմիր դրոշի շքանշան (1956)
* Լենինի շքանշան (1960)
* «Պատվո նշան» շքանշան (1964)
* «Ծառայությունների համար» III աստիճանի շքանշան (19 հունվարի, 2002)

## Մատենագրություն
* 

## Ծանոթագրություններ

## Արտաքին հղումներ
* Հոդված Բորիս Շախլինի մասին Peoples.ru կայքում
* Բորիս Շախլինը olympic.org կայքում 
* ''Юрис Ю.'' По прозвищу Железный // Спорт-Экспресс. 2008. С. 13

Կատեգորիա:Աշխատանքային կարմիր դրոշի շքանշանի ասպետներ
Կատեգորիա:Լենինի շքանշանի ասպետներ
Կատեգորիա:ԽՍՀՄ օլիմպիական չեմպիոններ
Կատեգորիա:Կիև քաղաքում մահացածներ
Կատեգորիա:Կիևի պատվավոր քաղաքացիներ
Կատեգորիա:Ռուս մարմնամարզիկներ
Կատեգորիա:Ռուս օլիմպիական չեմպիոններ
Կատեգորիա:Պատվո շքանշանի ասպետներ (ԽՍՀՄ)
Կատեգորիա:Սպորտային մարմնամարզության աշխարհի չեմպիոններ
Կատեգորիա:ԽՍՀՄ սպորտի վաստակավոր վարպետներ
Կատեգորիա:ԽՄԿԿ անդամներ
Կատեգորիա:Անձինք մետաղադրամների վրա
Կատեգորիա:ԽՍՀՄ սպորտային մարմնամարզության չեմպիոններ